Diari Oficial de la Generalitat Valenciana


Sumari del DOGV 8691, del 04-12-2019 (2019/11987)

ORDRE 1/2019, de 27 de novembre, de la Conselleria de Política Territorial, Obres Públiques i Mobilitat, per la qual es regulen el sistema de descans obligatori i la limitació diària en la prestació del servei del taxi en l'àrea de prestació conjunta de València.
-----------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2019/11/27/1/dof/vci/html**

### Dades del document

Número de DOGV
:   8691

Data del DOGV
:   04-12-2019

Secció del DOGV
:   I. DISPOSICIONS GENERALS

Número del document
:   2019/11072


Data del document
:   27-11-2019

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * autorització de transport
    * legislació
    * llicència de transport
    * taxi

ORDRE 1/2019, de 27 de novembre, de la Conselleria de Política Territorial, Obres Públiques i Mobilitat, per la qual es regulen el sistema de descans obligatori i la limitació diària en la prestació del servei del taxi en l'àrea de prestació conjunta de València. [2019/11837]  
Preàmbul  
  
L'article 49.1.15a de l'Estatut d'Autonomia atribueix a la Generalitat la competència exclusiva en matèria de transport terrestre l'itinerari del qual discórrega íntegrament en el seu territori. Igualment, l'article 49.1.3a de l'Estatut atorga la competència a la Generalitat en matèria procedimental.  
La Llei 13/2017, de 8 de novembre, de la Generalitat, del taxi de la Comunitat Valenciana estableix, de forma específica, en l'article 15, la facultat de l'Administració per a prendre mesures de control de l'oferta de taxis i d'harmonització de la competència entre els taxistes.  
La Conselleria d'Habitatge, Obres Públiques i Vertebració del Territori, a través de tercers, va realitzar un estudi de la situació del taxi en l'àrea de prestació conjunta de València l'any 2017. D'aquest estudi s'infereix la necessitat de regular el descans obligatori i l'horari de prestació de serveis del taxi en aquesta àrea. Al seu torn, el 16 d'abril de 2019 es va efectuar una consulta entre les persones titulars d'autoritzacions de l'àrea de prestació conjunta de València, relativa a quina seria la regulació horària més convenient, en la qual la majoria de les persones titulars van optar per un sistema de límit màxim de setze hores diàries de prestació del servei, i un sistema de descansos en cada cap de setmana d'un dia (dissabte o diumenge). Aquest sistema triat és el que s'havia utilitzat en el passat i garantia adequadament l'oferta a les persones usuàries.  
Per això, és necessària la intervenció de l'Administració en aquesta matèria per raons d'interés general, com són la millora de la qualitat del servei, la seguretat de les persones usuàries i la garantia d'uns ingressos raonables dels professionals del sector.  
Finalment, ha d'assenyalar-se que aquesta norma és conforme amb els principis de bona regulació referits en l'article 129 de la Llei 39/2015, d'1 d'octubre, del procediment administratiu comú de les administracions públiques, ja que d'acord amb el principi de proporcionalitat, es configura com la via necessària i adequada per a regular la prestació del servei del taxi en l'APC de València d'acord amb les competències assignades a aquesta conselleria, garanteix així els principis de necessitat i eficàcia, constitueix al mateix temps el marc jurídic amb vocació de permanència necessari per a garantir la seguretat jurídica de les persones usuàries en la seua utilització del servei del taxi, i de les persones que presten el servei en relació amb altres plataformes del transport de viatgers. Igualment, s'han observat en la tramitació els requisits de transparència i participació exigits per la normativa bàsica estatal i autonòmica en aquesta matèria. A més, la matèria regulada compleix el principi d'eficiència perquè evita càrregues administratives innecessàries i racionalitza, en l'aplicació, la gestió dels recursos públics, perquè no suposa cap increment en els costos o recursos actuals destinats a tal fi.  
Per tot això, en virtut del que es disposa en els articles 28.e i 43 de la Llei 5/1983, de 30 de desembre, del Consell; l'article 15 de la Llei 13/2017, de 8 de novembre, de la Generalitat, del taxi de la Comunitat Valenciana; l'article 134 del Decret 105/2019, de 5 de setembre, pel qual s'estableix l'estructura orgànica bàsica de la Presidència i de les conselleries de la Generalitat, prèvia audiència de les associacions professionals del sector i de consumidors i usuaris, previs informes de l'Advocacia General de la Generalitat i del Consell de Consumidors i Usuaris de la Comunitat Valenciana, complits els tràmits procedimentals previstos en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, i d'acord amb el dictament del Consell Jurídic Consultiu de la Comunitat Valenciana,  
  
  
  
ORDENE  
  
Article 1. Objecte  
És objecte d'aquesta ordre regular el règim de descans obligatori i la limitació diària de la prestació de serveis de taxi en l'àrea de prestació conjunta de València, d'acord amb les facultats atribuïdes a l'administració per l'article 15 de la Llei 13/2017, de 8 de novembre, de la Generalitat, del taxi de la Comunitat Valenciana.  
  
Article 2. Repartiment horari del servei  
1. Totes les autoritzacions de taxi de l'àrea de prestació conjunta de València hauran de prestar servei de dilluns a diumenge, un màxim de 16 hores en cada jornada, amb excepció dels dies de descans obligatori. S'entén per jornada de prestació del servei el temps comprés entre les 06.00 hores de la matinada i la mateixa hora de l'endemà.  
  
2. Mitjançant resolució de la persona titular de la direcció general competent en matèria de transport podrà ampliar-se o reduir-se el nombre d'hores de prestació del servei diari, així com, modificar-se l'hora d'inici i finalització del servei, o ambdues, a les quals fa referència l'apartat anterior.  
  
Article 3. Control mitjançant taxímetre  
1. El control de la duració del servei es realitzarà mitjançant l'activació de la corresponent funcionalitat en l'aparell taxímetre; per a això, serà imprescindible que en el cas de modificar-se el taxímetre a l'efecte d'incorporar aquesta funcionalitat, es realitze l'avaluació de la conformitat, d'acord amb el que s'estableix en els articles 9 i 10 del Reial decret 244/2016, de 3 de juny, pel qual es desenvolupa la Llei 32/2014, de 22 de desembre, de metrologia. El còmput del temps de servei començarà en el moment en què es prema el taxímetre en posició de lliure.  
2. El temps mínim en el qual el taxímetre podrà romandre apagat, durant el servei, serà el de seixanta minuts. Si el taxímetre s'encén abans de transcórrer aquest període, aquesta pausa computarà per un període de seixanta minuts, com a servei efectivament prestat.  
3. En cas d'equivocació en la posada en marxa del taxímetre s'estableix un temps d'un minut perquè es puga tornar a encendre o apagar sense que es descompte el temps de pausa.  
4. Els temps no utilitzats durant el període de prestació de servei no seran traslladables ni acumulables a dies o setmanes posteriors.  
5. Si s'està realitzant un servei i acaba el període de prestació, continuarà funcionant el dispositiu fins a finalitzar el servei.  
6. Es faculta la persona titular de la direcció general competent en matèria de transport perquè mitjançant resolució, puga exceptuar de la limitació horària de la prestació del servei a les autoritzacions de taxi adscrites a vehicles adaptats a persones amb mobilitat reduïda, així com a modificar la duració de les pauses, el seu número i els inicis del servei, quan les circumstàncies així ho aconsellen.  
  
Article 4. Descans obligatori  
1. Amb caràcter general la prestació del servei de taxi en l'àrea de prestació conjunta de València es farà sota el règim de descans obligatori d'un dia setmanal de dilluns a divendres.  
2. A més, cadascuna de les llicències de l'àrea de prestació conjunta de València descansarà un dissabte o un diumenge de cada setmana, alternativament, en funció de la numeració parella o imparella de la llicència.  
Quan el dissabte siga data parella, prestaran el servei els taxis amb número de llicència parell, i descansaran la resta de vehicles.  
Quan el dissabte siga data imparella, prestaran el servei els taxis amb número de llicència imparell, i descansaran la resta de vehicles.  
Quan el diumenge siga data parella, prestaran el servei els taxis amb número de llicència parell i descansaran la resta de vehicles.  
Quan el diumenge siga data imparella, prestaran el servei els taxis amb número de llicència imparell i descansaran la resta de vehicles.  
3. Per mitjà d'una resolució de la persona titular de la direcció general competent en matèria de transports es podran establir:  
a) Els torns de descans i les particularitats de les setmanes de Falles, Nadal, Any Nou, festius o esdeveniments en els quals augmente la demanda i es requerisca major nombre de taxis circulant.  
b) Els torns de descans del període estival, especialment el mes d'agost, i dels períodes de Setmana Santa i Pasqua, en els quals en decreix la demanda.  
c) Els torns de descans dels mesos de maig, juny, juliol i setembre o en determinats horaris, en els supòsits en què estiga previst l'increment de la demanda.  
d) Els torns de descans en altres supòsits al llarg de l'any en què es requerisca un reforç de la flota de taxis.  
4. Igualment, mitjançant una resolució de la persona titular de la direcció general competent en matèria de transports es podran establir torns concrets per als vehicles adaptats a persones amb mobilitat reduïda.  
5. El règim de descans assenyalat s'entén sense perjudici de l'obligació de concórrer diàriament a la prestació del servei en dies de treball per a garantir que la demanda de la persona usuària siga globalment atesa.  
  
Article 5. Prestació servei taxi en l'aeroport de Manises  
El servei de taxi en l'aeroport de Manises serà prestat, amb caràcter general, per les autoritzacions de taxi adscrites a l'àrea de prestació conjunta de València. Mitjançant una resolució de la direcció general competent en matèria de transport podrà establir-se el règim de prestació del servei en aquest.  
  
Article 6. Senyal identificatiu  
Els dies de descans aniran senyalitzats mitjançant un identificador en vinil autoadhesiu de retolació, o material similar, que s'adherirà en lloc visible en la part posterior esquerra del vehicle de forma simètrica en altura i lloc en relació amb la posició del número d'autorització de forma permanent, i que consistirà en la lletra A, B, C, D o E, d'acord amb el disseny que s'estableix en l'annex d'aquesta ordre, i que seran col·locats per les persones titulars de les autoritzacions segons el torn que els corresponga.  
  
Article 7. Responsabilitats  
Les persones titulars de l'autorització de transport i les que presten el servei, si escau, seran responsables del compliment de les previsions contingudes en aquesta ordre.  
  
Article 8. Règim sancionador  
1. La conselleria competent en matèria de transport podrà comprovar, en tot moment, el compliment de les condicions de prestació del servei de taxi que en aquesta ordre es contemplen.  
2. L'incompliment del que s'estableix en aquesta ordre determinarà l'aplicació del règim d'infraccions i sancions previst en la Llei 13/2017, de 8 de novembre, de la Generalitat, del taxi de la Comunitat Valenciana.  
  
  
DISPOSICIÓ ADDICIONAL  
  
Única. Clàusula de no-despesa  
L'aplicació i el desplegament d'aquesta ordre no poden tindre gens d'incidència en la dotació de tots i cadascun dels capítols de despesa de la Generalitat i, en tot cas, les despeses hauran de ser ateses amb els mitjans personals i materials existents en aquesta conselleria.  
  
  
DISPOSICIONS TRANSITÒRIES  
  
Primera. Efectes de resolucions subsistents  
Mentre es dicten les resolucions a què fa referència l'article 4, seguiran produint efectes les resolucions actualment aplicables, excepte el que es disposa en l'apartat següent.  
  
Segona. Adaptació del taxímetre  
La introducció en els aparells taxímetres del programari apropiat per a implementar el que es disposa en aquesta ordre haurà de realitzar-se abans del 22 gener de 2020.  
  
  
DISPOSICIÓ DEROGATÒRIA  
  
Única. Derogació normativa  
Es deroga expressament l'Ordre 9/2018, de 29 de juny, de la Conselleria d'Habitatge, Obres Públiques i Vertebració del Territori, per la qual es regula el sistema de descans obligatori i la limitació diària en la prestació del servei del taxi en l'àrea de prestació conjunta de València (DOGV 8333, 06.07.2018). Igualment, queden derogades totes aquelles disposicions del mateix o d'inferior rang que s'oposen al que es disposa en aquesta ordre.  
  
  
DISPOSICIONS FINALS  
  
Primera. Aplicació i execució  
Es faculta la persona titular de la direcció general competent en matèria de transport per a l'aplicació i execució d'aquesta ordre.  
  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 27 de novembre de 2019  
  
El conseller de Política Territorial, Obres Públiques i Mobilitat,  
ARCADI ESPAÑA GARCÍA


Còpia Permalink ELI